钦定古今图书集成/理学汇编/字学典/第150卷 > 《述古书法纂》 > 《赠僧法一墨》晁冲之
## 钦定古今图书集成/理学汇编/字学典/第150卷 > 《述古书法纂》 > 《赠僧法一墨》晁冲之

黄山之巅百尺松，虬枝偃盖连群峰。山神守护魑魅
避，道人剪伐天为容。扪崖踸踔篝火远，绝壁晻霭凝
烟浓。元霜霏霏玉杵下，捕麋煮角当严冬。阴房风日
不可到，律管吹尽灰无踪。小书细字著名姓，黄金照
耀图双龙。守臣再拜选进日，九关有诏开重重。老儒
偶得实天幸，千金更买无由逢。上人澹泊何所好，工
书草隶如飞蓬。苦来求我惜不得，一酬十载相过从。
君不见玉堂词人紫垣客，拜赐舞蹈黄罗封。长安纸
价犹未贵，江南江北山皆童。